ԱՄՆ-ը կգնի COVID-19-ի դեմ Paxlovid-ի հավելյալ 10 միլիոն չափաբաժին
ԱՄՆ-ի նախագահ Ջո Բայդենը հանձնարարել է իր վարչակազմին գնել COVID-19-ի դեմ Pfizer-ի արտադրած Paxlovid-ի հավելյալ 10 միլիոն չափաբաժին՝ ընդհանուր թիվը հասցնելով առնվազն 20 միլիոնի:
ԱՄՆ-ում երկուշաբթի օրը կորոնավիրուսի դեպքերի արձանագրված թիվը հասել է համաշխարհային ռեկորդի, երբ միայն մեկ օրում գրանցվել է նոր`1 միլիոն վիրուսակիր: Այս մասին է հայտնում Ջոնս Հոփքինսի համալսարանը: «Այսօր ես իմ թիմին հանձնարարել եմ աշխատել Pfizer-ի հետ` կրկնապատկելու մեր պատվերը, ինչը Paxlovid-ի 10 միլիոն պատվիրված չափաբաժինը մի քանի ամսում կհասցնի մինչև 20 միլիոնի», ասել է ԱՄՆ-ի նախագահ Ջո Բայդենը: Երեքշաբթի օրը նախագահը ներկայացրել էր իր վարչակազմի ռազմավարությունը՝ ուղղված omicron-ի դեմ պայքարին: Նա խոստացել է խթանիչ չափաբաժինն ու թեստավորումները դարձնել ավելի հասանելի: Հաճախ նախագահ Բայդենին են մեղադրում ձգձգումների և անհրաժեշտ պարագաների պակասի պատճառով գոյացած երկար հերթերի համար: Ինչպես Առողջապահության համաշխարհային կազմակերպության բարձրաստիճան պաշտոնյաներից Աբդի Մահամուդն է ասել, բազմաթիվ ուսումնասիրություններ ապացուցում են, որ օմիկրոնը վարակում է մարմնի վերին հատվածը, ի տարբերություն կորոնավիրուսի մյուս ենթատեսակների, որոնք հաճախ առաջ են բերում ծանր թոքաբորբ: Սակայն վտանգն այն է, ասել է նա, որ օմիկրոնի տարածման արագությունը շատ ավելի մեծ է, քան մյուսներինը, ինչը նույնպես կարող է նպաստել հոսպիտալացման թվերի աճին: ԱՄՆ-ի առողջապահական մարմինները երկուշաբթի օրը հավանություն տվեցին 12 եւ բարձր տարիք ունեցող երեխաների համար Pfizer-ի խթանիչ ներարկումներ սկսելու առաջարկին: Վերջնական հաստատումը սպասվում է առաջիկա օրերին: